## Comerç destinarà 20 milions d'euros en ajudes per a enfortir el sector, impulsar l'artesania i promoure el creixement sostenible de l'economia local

*** La directora general ha presentat les subvencions a associacions del sector del comerç, consumidors i artesania de la província de València i la setmana que ve es reunirà amb les de Castelló i Alacant
* Les subvencions es poden sol·licitar fins al 9 de febrer**

La directora general de Comerç, Artesania i Consum, Maribel Sáez, ha presentat a les associacions sectorials de comerç, consum i artesania de la província de València, les ajudes que la Generalitat ha convocat per valor de 20.015.000 euros i que es poden sol·licitar fins al pròxim 9 de febrer.  
   
A la trobada, celebrada a la Conselleria d'Innovació, Indústria, Comerç i Turisme, han assistit un centenar de persones, amb la qual cosa s'ha recuperat el caràcter presencial després d'anys fent-se en línia, en format seminari web.  
   
La directora general ha explicat que “la finalitat d'estes ajudes és donar suport a la millora de les infraestructures comercials públiques i privades i el desenvolupament dels oficis artesans, tractant de garantir la seua supervivència i continuïtat, la formació integral en capacitats i competitivitat dels professionals del sector comercial, i el foment i promoció del comerç i l'artesania local, impulsant el consum en el comerç de proximitat.”  
   
“Es tracta d'aconseguir uns objectius ambiciosos”, ha afegit Maribel Saéz, “que perseguixen treballar de manera integral per a enfortir el sector comercial, impulsar l'artesania i promoure un entorn propici per al creixement sostenible de l'economia local”.  
   
Estes ajudes van destinades tant a persones físiques com a xicotetes i mitjanes empreses del sector comercial i artesanal, agrupacions professionals i federacions de persones consumidores i usuàries situades, o que exercisquen la seua activitat comercial i artesanal, a la Comunitat Valenciana, a més de les entitats locals.  
   
**Calendari de pròximes reunions**  
   
A esta reunió amb el teixit associatiu del comerç, el consum i l'artesania de la província de València li seguiran la setmana que ve altres trobades similars a Castelló i Alacant. El dimecres, 31 de gener, la reunió serà a la Casa dels Caragols de Castelló de la Plana i el dijous, 1 de febrer, a Fira Alacant-IFA.  
   
A més, també estan previstes altres reunions amb el mateix objectiu divulgatiu amb la Federació Valenciana de Municipis i Províncies (FVMP) i l'Oficina de Comerç i Territori-Pateco del Consell de Cambres de la Comunitat Valenciana.  
   
Amb l'objectiu d'agilitzar i homogeneïtzar els criteris per a la concessió de les ajudes al comerç, el consum i l'artesania, la Direcció General també ha mantingut recentment reunions tècniques de coordinació amb els diversos servicis territorials, i amb el personal dels servicis centrals.

**Unes noves bases en esta legislatura**

Esta convocatòria anticipada d'ajudes, publicada en el DOGV el passat 5 de gener, no modifica les condicions per a la sol·licitud, tramitació, resolució i notificació que seran les establides en les bases reguladores que es van aprovar en l'Ordre 22/2018, de 22 de novembre.

En este sentit, la Direcció General continua treballant en l'elaboració d'una nova ordre per a la concessió d'ajudes. L'objectiu de les modificacions projectades és contextualitzar les demandes del sector com, per exemple, impulsar la digitalització de les associacions representants de les persones usuàries i consumidores, assentar el comerç de proximitat per mitjà del relleu generacional, o fomentar el consum de les generacions més jóvens en els comerços de la seua població, entre altres.

Fecha: 23/01/2024